《哭陆静山公子》
清代·王敬铭

昔我来吴门，憙识陆公子。公子不羁才，饮酒被纨绮。

长剑倚不不，胡绳索纚纚。弱冠爱文章，奇书称宛委。

俯仰隘八荒，海内望丰采。伫看列上台，雍容辅当扆。

鼎门庆有馀，周道平如砥。忽传消息来，竟以蹈海死。

乍闻犹恍惚，沈沈乃真矣。遗蜕逝茫茫，凄凉馀行李。

上有白头亲，梦中舞莱彩。君性旷且聪，陶然乐素履。

纵有难言隐，未必无生理。胡不遁空山，胡不归故里。

岂其厄龙蛇，无端折蘅芷。国运丁阳九，天下滔滔是。

荆天兼棘地，堕入樊笼里。众醉我独醒，人事久糠秕。

敢效屈灵均，一洗顽懦耻。毁誉听之人，我心终不悔。

君也本通儒，一朝成烈士。此时震寰区，异日垂惇史。

霭霭岭头云，潺潺江上水。至今池馆夜，仿佛逢山鬼。

临风酬一杯，四野秋声起。落日望崦嵫，吾将诉真宰。

作者简介：（1668—1721）清江苏嘉定人，字丹思，一字丹史，号味闲。康熙五十二年状元，授修撰，曾主江西乡试。工画，为王原祁金、曹、王、李四弟子之一。有砚癖，索画者投以佳石无不立应。有《未岩诗稿》。